Boek: Die rooi rok | Maroela Media
Dux en Ena van der Walt
Ouma het vir Doortjie 'n pragtige rooi rok vir Krismis gemaak. Sy is só opgewonde dat sy besluit om die rok sommer al 'n dag vroeër aan te trek om water by die windpomp te gaan haal en haar skilpad te voer. Maar toe die rok erg verniel, moet Doortjie dringend planne beraam sodat Ouma nie agterkom sy het dit skelm gedra nie.
Dis 'n nuwe (tweede) uitgawe. Anneliese Voigt-Peters het hierdie verhaal by Ena van der Walt gekry toe Anneliese teen 1995/6 'n student in Kinderboek Illustrasie aan die Stellenbosch Universiteit was en sy 'n kinderverhaal gesoek het om as praktiese deel van haar kursus in te dien. Die storie oor 'n rooi rok het Dorothea Grond (Doortjie in die boek) aan Ena vertel terwyl sy by hulle as 'n kindergrootmaak-hulp gewerk het. Ena het dit opgeteken en is eintlik die ware outeur van die verhaal.
Teen 2006 het die boek ook die lig gesien in Engels, isiXhosa, Setswana, isiZulu en Sesotho sowel as Sesotho sa Leboa. In 2010 het die boek in al hierdie tale deel uitgemaak van die mini-biblioteek wat Biblionef in die verskillende streke van SA aan agtergeblewe skoolbiblioteke geskenk het.